《题江村秋兴图为萧性存赋》
元代·刘崧

我昔棹船过横月，醉唱吴歌夜中发。鹅公岭头月东出，百尺清潭写毛发。

买鱼溪口烧荻烟，回首旧游今惘然。萧君此图自新制，风物何得犹当年。

两松童童立江浒，松下人家好楼宇。雁沈极浦秋水阔，僧入游峰晚钟度。

伊谁闭户事书史，白发满头心未已。岂知扬雄老执戟，万言不如一杯水。

幅巾美髯行者谁，潇洒似有岩壑姿。便思携酒共佐酌，更约入山寻紫芝。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。